b"\n_START_ARTICLE_\nDein\xc3\xb2pids\n_START_SECTION_\nCaracter\xc3\xadstiques\n_START_PARAGRAPH_\nS\xc3\xb3n unes aranyes peculiars, allargades que construeixen unes teranyines que suspenen entre les seves potes davanteres. Quan la presa s'acosta, l'aranya sacseja la teranyina dues o tres vegades i la propulsa per atrapar la presa amb la seva xarxa. La seva visi\xc3\xb3 nocturna \xc3\xa9s molt bona especialment amb els ulls mitjans posteriors, i fa possible que llencin amb precisi\xc3\xb3 la seva xarxa sobre les seves preses. Aquests dos ulls mitjans s\xc3\xb3n tan grans en comparaci\xc3\xb3 als altres sis ulls, que sembla que l'aranya nom\xc3\xa9s en tingui dos d'ulls._NEWLINE_Es distribueixen gaireb\xc3\xa9 per tota la zona tropical del planeta; a Austr\xc3\xa0lia, \xc3\x80frica i Am\xc3\xa8rica. El g\xc3\xa8nere Deinopis \xc3\xa9s el m\xc3\xa9s nombr\xc3\xb3s i conegut. En angl\xc3\xa8s les anomenen ogre-faced spiders (aranyes amb cara d'ogre) per la seva semblan\xc3\xa7a amb la criatura mitol\xc3\xb2gica.\n_START_SECTION_\nSuperfam\xc3\xadlia Uloboroidea\n_START_PARAGRAPH_\nEls dein\xc3\xb2pids havien format part de la superfam\xc3\xadlia dels uloboro\xc3\xafdeus (Uloboroidea), al costat dels ulob\xc3\xb2rids. Les aranyes, tradicionalment, havien estat classificades en fam\xc3\xadlies que van ser agrupades en superfam\xc3\xadlies. Quan es van aplicar an\xc3\xa0lisis m\xc3\xa9s rigorosos, com la clad\xc3\xadstica, es va fer evident que la major part de les principals agrupacions utilitzades durant el segle XX no eren compatibles amb les noves dades. Actualment, els llistats d'aranyes, com ara el World Spider Catalog, ja ignoren la classificaci\xc3\xb3 de superfam\xc3\xadlies."